ยูโอบีเปิด 2 กองทุนทาร์เก็ตฟันด์
บลจ.ยูโอบี มั่นใจตลาดหุ้นไทย เสนอขาย 2 กองทุนทาร์เก็ตฟันด์ ตั้งเป้า 7%
15 พ.ย. 2555

บลจ.ยูโอบี มั่นใจตลาดหุ้นไทย เสนอขาย 2 กองทุนทาร์เก็ตฟันด์ ตั้งเป้า 7%
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) กล่าวว่า บลจ.ยูโอบี เห็นโอกาสที่จะเข้าลงทุนในตลาดหุ้นไทยตอนนี้จึงเปิดขายกองทุนทาร์เก็ตฟันด์ ที่มีนโยบายลงทุนในหุ้นไทยพร้อมกัน 2 กองทุน โดยตั้งเป้าหมายสร้างผลตอบแทนให้ได้ 7% ภายใน 1 ปี 
โดยกองทุนเปิด ยูโอบี ซุปเปอร์ สไตรค์ 9 เสนอขายระหว่างวันที่ 16-20 พ.ย. และกองทุนเปิด ยูโอบี ซุปเปอร์ สไตรค์ เพื่อการเลี้ยงชีพ 2 เสนอขาย 16-26 พ.ย.นี้  
"ปัจจัยสนับสนุนภายในประเทศจะทำให้สามารถสร้างโอกาสรับอัตราผลตอบแทนให้เป็นไปตามเป้าหมายได้" นายวนา กล่าว
นายวนา กล่าวอีกว่า แม้ว่าตลาดหุ้นไทยมีการปรับตัวลดลงตามตลาดสหรัฐฯ หลังจากการประกาศผลการเลือกตั้งประธานาธิบดีสหรัฐฯ แต่ บลจ.ยูโอบี ยังมีมุมมองต่อเศรษฐกิจไทยในด้านบวก โดยมีปัจจัยสนับสนุนจากผลประกอบการของธุรกิจที่ดีในไตรมาสที่ 3 อีกทั้งเม็ดเงินกองทุนประหยัดภาษีที่จะเพิ่มมากขึ้นในช่วงที่เหลือของปีจะช่วยสนับสนุนตลาดหุ้นไทยได้ จึงนับว่าเป็นช่วงเวลาที่ดีที่จะเข้าลงทุนในตลาดหุ้นไทย